‘રઈસ’માં એંસી-નેવુંના દાયકાનું મોબાઇલ ફોન પહેલાંના સમયનું ગુજરાત છે. પોળનું જૂનું અમદાવાદ ભલે સ્ટુડિયોમાં ઊભું કરાયું હોય, પરંતુ એ જોવું ગમે એવું છે. વચ્ચે-વચ્ચે અમદાવાદનો જૂનો એલિસબ્રિજ અને અડાલજની વાવ જેવાં લોકેશન્સ જોવાની પણ મજા પડે. એ વખતની ગાડીઓ, જૂના ટેલિવિઝન સેટ, લૅન્ડલાઇન ટેલિફોન, અગાસીમાં ઍન્ટેના, અખબારોમાં નર્મદા યોજનાની હેડલાઇનો વગેરેથી એક ઑથેન્ટિસિટીની ફીલ આવે. ‘રઈસ’ના લેખકો ગુજરાતી છે. એટલે જ ગુજરાતી ગાળો કે છાંટોપાણી, ફાંકા ફોજદારી જેવા ટિપિકલ ગુજ્જુ શબ્દો પણ કાને પડ્યા કરે. ફિલ્મની કૅચી ટૅગલાઇન (બનિયે કા દિમાગ, મિયાંભાઈ કી ડેરિંગ) ઉપરાંત ઠેકઠેકાણે શાહરુખના ફૅન્સને ગોકીરો કરવાની મજા પડે એવી પંચલાઇનો છે.